บลจ.ธนชาต ชวนเพิ่มทางเลือกลงทุนชู T-Fixed3YR1AI ขาย 20-26 ส.ค.นี้
บลจ.ธนชาต เพิ่มทางเลือกชวนลงทุนตราสารหนี้ 3 ปี (T-Fixed3YR1AI) ชิงโอกาสดี รับผลตอบแทน ช่วงตลาดหุ้นไทยอ่อนแรง พร้อมเสนอขายระหว่างวันที่ 20 - 26 สิงหาคม นี้
20 ส.ค. 2558

นายบุญชัย เกียรติธนาวิทย์ กรรมการผู้จัดการและประธานเจ้าหน้าที่บริหารการลงทุน บริษัทหลักทรัพย์จัดการกองทุน ธนชาต จำกัด เปิดเผยว่า จากเหตุการณ์ระเบิดบริเวณแยกราชประสงค์ น่าจะส่งผลกระทบต่อภาคการท่องเที่ยวในระยะสั้นอย่างชัดเจน และย่อมสร้างแรงกดดันเชิงจิตวิทยาในการลงทุนโดยเฉพาะนักลงทุนต่างชาติอย่างหลีกเลี่ยงได้ยาก ตราบใดที่เรายังไม่สามารถหาข้อสรุปที่ชัดเจนได้ ส่วนหุ้นที่ได้รับผลกระทบหนักคงหนีไม่พ้นหุ้นในกลุ่มท่องเที่ยว เช่น สายการบิน และโรงแรม เป็นต้น
ที่สำคัญนอกจากเหตุการณ์ดังกล่าวจะเป็นปัจจัยที่กดดันตลาดหุ้นไทยแล้ว ยังพบว่าในระยะนี้ ไม่มีปัจจัยบวกใดที่โดดเด่นพอจะช่วยพยุงหุ้นไทยได้ อย่างสภาพัฒน์เอง ก็ปรับลดเป้า GDP ปีนี้ จาก 3% ลงเหลือเพียง 2.8% และอีกปัจจัยหนึ่งจะเห็นได้ว่าว่าตัวเลขการส่งออกต่ำกว่าคาด เพราะแม้ค่าเงินบาทที่เราคิดว่าอ่อนลงมามากแล้ว แต่เมื่อเทียบกับประเทศเพื่อนบ้านก็ยังถือว่าแข็งค่ากว่าอยู่ดี
ในอีกแง่หนึ่ง ภาวะปัจจุบันส่งผลบวกต่อตลาดตราสารหนี้ เนื่องจากอัตราดอกเบี้ยที่ขณะนี้อยู่ในระดับต่ำ ทำให้อาจมีการปรับลดลงได้อีก หากเศรษฐกิจอ่อนแรงลงไปอีก เพราะฉะนั้น นักลงทุนที่กลัวความเสี่ยงและความผันผวน บลจ.ธนชาต แนะนำให้ลงทุนในตราสารหนี้ที่มีอายุประมาณ 3 ปี โดยมีนโยบายการลงทุนในตราสารหนี้ที่ไม่ได้รับการจัดอันดับความน่าเชื่อถือ (Unrated bond) หรือ non-investment grade bond ซึ่งถือเป็นทางเลือกที่น่าสนใจไม่น้อย และมีโอกาสสร้างผลตอบแทนที่มากขึ้นได้ ซึ่งผู้ลงทุนจำเป็นต้องพิจารณาพื้นฐานของบริษัทควบคู่ไปด้วย
บลจ.ธนชาต แนะนำกองทุน T-Fixed3YR1AI กองทุนตราสารหนี้อายุ 3 ปี ซึ่งเน้นลงทุนในตราสารหนี้ภาคเอกชนที่แข็งแกร่ง เหมาะสำหรับผู้ลงทุนที่ชอบลงทุนในหุ้นกู้หรือตราสารหนี้ระยะยาว 3 ปีที่สามารถรับความเสี่ยงได้ในระดับหนึ่ง เสนอขายเฉพาะผู้ลงทุนที่มิใช่รายย่อยและผู้ที่มีเงินลงทุนสูงเท่านั้น โดยเสนอขายระหว่าง 20 – 26 สิงหาคม 2558 ลงทุนขั้นต่ำ 500,000 บาท